חוק משק הדלק (קידום התחרות) (תיקון) (תיקון מס' 3), התשפ"ב-2021
הצעת חוק ממשלתית, הכנסת ה-24
פורסם: ספר החוקים, חוברת 2940, עמ' 478, 2021-12-15T00:00:00+02:00
תיקון מספר 3 לחוק משק הדלק (קידום התחרות) אושר בקריאה השניה והשלישית ביום י' בטבת התשפ"ב (14 בדצמבר 2021).  
סעיף 4 לחוק משק הדלק (קידום התחרות) נחקק כתיקון לחוק בשנת 1998. הסעיף קובע שחברת דלק לא תתקשר בחוזה להקמת תחנת תדלוק או בחוזה בלעדיות, אם תחנת התדלוק ממוקמת במרחק של 1 קילומטר בדרך עירונית או 10 קילומטרים בדרך שאינה עירונית, מתחנת תדלוק אחרת שבה נמכר דלק של אותה חברת דלק. הוראות אלו חלות, בשינויים המחויבים, גם על מפעיל תחנת תדלוק אם יש לו זכות להפעיל תחנת תדלוק נוספת הנמצאת במרחקים אלו, אך הן אינן חלות על חידוש חוזה בלעדיות או על מכירת תחנת תדלוק לחברת דלק, אם טרם חקיקת אותו סעיף נחתם חוזה למכירת דלק בין אותה חברת דלק ומפעיל התחנה, והחוזה עומד בתוקפו עד למכירה.
עם זאת, קיים בסעיף מנגנון החרגה לפיו הממונה על התחרות רשאי לאשר, בהחלטה מנומקת, התקשרות החורגת מהתנאים המנויים בסעיף, אם שוכנע שההתקשרות לא תגביל באופן ניכר את התחרות באותו אזור, וזאת תוך שקילת אפשרות הגישה לתחנות התדלוק מנתיבי תנועה שונים, מספר התחנות באזור, היקף המכירות של תחנות התדלוק באזור,	סיווג הכביש, טיבם של צירי התנועה ונכונותה של חברת דלק אחרת להתקשר בחוזה. על החלטת הממונה ניתן לערור לבית הדין לתחרות.
הסעיף נחקק כהוראת שעה שתוקפה הוארך כבר ארבע פעמים, עד שפקעה ביולי 2021. במשך כחצי שנה הוראת השעה לא חלה, עד להארכתה בתיקון זה, בה מוארך תוקפה בשלוש שנים נוספות עד ליום 31 ביולי 2024.